- నేడు భారత హాకీ
- పురుషుల జట్టు రష్యాతో, మహిళల జట్టు అమెరికాతో అమీతుమీ
భువనేశ్వర్‌: ఒలింపిక్‌ బెర్త్‌ ఖాయం చేసుకొనేందుకు టీమిండియా పురుషుల, మహిళల హాకీ జట్లు సర్వశక్తులు ఒడ్డనున్నాయి. శుక్రవారం పురుషుల హాకీ జట్టు రష్యాతోనూ... మహిళల జట్టు అమెరికాతో అమీతుమీ తేల్చుకోనున్నాయి. ఇరుజట్లు మరోసారి శనివారం కూడా తలపడతాయి. ఈ రెండు మ్యాచ్‌ల్లో గెలిచిన జట్లు నేరుగా టోక్యో ఒలింపిక్స్‌ బెర్త్‌ ఖాయం చేసుకుంటుంది.
   అంతర్జాతీయ హాకీ సమాఖ్య(ఎఫ్‌ఐహెచ్‌) నూతన నిబంధనల ప్రకారం ఒలింపిక్స్‌కు ఆతిథ్య జట్టు మాత్రమే ఎలాంటి అర్హత మ్యాచ్‌ ఆడకుండా నేరుగా క్వాలిఫై అవుతుంది. మిగతా జట్లన్నీ అర్హత మ్యాచ్‌లు ఆడి మాత్రమే ఒలింపిక్స్‌కు క్వాలిఫై కావాల్సి ఉంటుంది. భారత మహిళల హాకీ జట్టుకు రాణీ రామ్‌పాల్‌ సారథ్యం వహిస్తుండగా.. మన జట్టులో ప్రస్తుతం ఆడే ఆటగాళ్లలో 10మందికి 2016 ఒలింపిక్స్‌లో ఆడిన అనుభవముంది. అలాగే అమెరికా జట్టులో కేవలం గత ఒలింపిక్స్‌లో మూగ్గురు మాత్రమే ఆడారు. మిగతావారంతా కొత్తవారే కావడం విశేషం. భారత మహిళల హాకీ జట్టు ప్రపంచ ర్యాంకింగ్స్‌లో 9వ స్థానంలో కొనసాగుతుండగా... అమెరికా జట్టు 13వ స్థానంలో ఉంది. ఇక ఒలింపిక్స్‌ క్వాలిఫయింగ్‌ ద్వారా స్పెయిన్‌, ఐర్లాండ్‌, మలేషియా, కొరియా మరియు బ్రిటన్‌ జట్లు అర్హత రౌండ్‌ల ద్వారానే బెర్త్‌లను ఖాయం చేసుకోవాల్సి ఉంది. అమెరికా మహిళల జట్టు 1984 ఒలింపిక్స్‌లో కాంస్య పతకాన్ని గెల్చుకుంది. ఆ తర్వాత వరుసగా నాలుగు ఒలింపిక్స్‌లో నేరుగా పాల్గొంది. ఒలింపిక్స్‌కు భారత మహిళలజట్టు ఇప్పటివరకూ రెండుసార్లు మాత్రమే పాల్గొన్న అనుభవముంది. ఇరుజట్లు ఇప్పటివరకూ 29సార్లు ముఖాముఖి తలపడగా... అమెరికా 16సార్లు గెలిచి, మరో 9 మ్యాచ్‌లను డ్రాగా ముగించగల్గింది. భారత్‌ కేవలం నాలుగుసార్లు మాత్రమే అమెరికాను ఓడించగల్గింది.
ఇక పురుషుల జట్టు విషయానికొస్తే భారత హాకీజట్టు ప్రస్తుతం ర్యాంకింగ్స్‌లో 5వ స్థానంలో ఉండగా... రష్యా 22వ స్థానంలో ఉంది. ఇరుజట్లు బలాబలాలను పరిశీలిస్తే భారతజట్టు రష్యాకంటే బలీయంగా ఉందని చెప్పవచ్చు. ఇటీవలికాలంలో పురుషులజట్టు సంచలన విజయాలను నమోదు చేసుకుంటున్న సంగతి తెలిసింది.
నిబంధనలు ఇలా...
రెండు మ్యాచుల్లోనూ గెలుపొందిన జట్టు నేరుగా ఒలింపిక్స్‌కు అర్హత సాధిస్తాయి. ఒక మ్యాచ్‌లో గెలిచి... మరో మ్యాచ్‌లో పరాజయం పాలైతే మాత్రం గోల్స్‌ వ్యత్యాసాన్ని పరిశీలనలోకి తీసుకొని అత్యధిక గోల్స్‌ కొట్టిన జట్టు ఒలింపిక్స్‌కు క్వాలిఫై అవుతుంది. ఒకవేళ రెండు మ్యాచ్‌లు డ్రా అయితే మాత్రం పెనాల్టీ స్ట్రోక్‌లను నిర్దేశించి విజేతను ప్రకటిస్తారు.
ఇప్పటికే ఒలింపిక్స్‌కు అర్హత సాధించిన జట్లు...
పురుషులు: జపాన్‌, అర్జెంటీనా, దక్షిణాఫ్రికా, బెల్జియం, ఆస్ట్రేలియా, స్పెయిన్‌, నెదర్లాండ్స్‌, కెనడా.
మహిళలు: జపాన్‌, అర్జెంటీనా, దక్షిణాఫ్రికా, న్యూజిలాండ్‌, స్పెయిన్‌, చైనా, ఆస్ట్రేలియా.
నేడు, రేపు అర్హతమ్యాచ్‌లు ఆడే జట్లు...
పురుషులు:
నవంబర్‌ 1, 2న: భారత్‌ × రష్యా (ఇండియా)
నవంబర్‌ 2, 3న: న్యూజిలాండ్‌ × దక్షిణ కొరియా (న్యూజిలాండ్‌)
నవంబర్‌ 2, 3న: జర్మనీ × ఆస్ట్రియా(జర్మనీ)
నవంబర్‌ 2, 3న: బ్రిటన్‌ × మలేషియా(ఇంగ్లండ్‌)
(బ్రాకెట్లలో : మ్యాచ్‌లు జరిగే వేదికలు)
మహిళలు:
నవంబర్‌ 1, 2న: భారత్‌ × అమెరికా (ఇండియా)
నవంబర్‌ 2, 3న: జర్మనీ × ఇటలీ (జర్మనీ)
నవంబర్‌ 2, 3న: బ్రిటన్‌ × చిలీ (లండన్‌)
నవంబర్‌ 2, 3న: ఐర్లాండ్‌ × కెనడా (ఐర్లాండ్‌)
(బ్రాకెట్లలో : మ్యాచ్‌లు జరిగే వేదికలు)
మీ స్నేహితులకు రికమెండ్ చెయ్యండి